den kretensiske tyr
Den kretensiske tyr er i græsk mytologi en mægtig tyr, som Herakles indfangede med hjælp fra kong Minos. Som sit syvende arbejde red Herakles den over havet til Eurystheus. Senere slap tyren fri og levede i nærheden af Marathon til stor gene for folk på egnen. Theseus fangede den og bragte den til Athen. Ifølge nogle græske mytologer er den identisk med den tyr, som Minos' hustru Pasifaë parrede sig med, hvorefter hun nedkom med Minotauros.